Vîrusê Korona dinya û Tirkîya de beno semedê mergê xeylêk kesan. Zîndanan ra zî xebera mergî yena. Îqtîdarê AKPyî pê vurnayîşê qanûnê înfazî kiştoxan, tecawuzkeran vera dano la sere de rojnamegeran û tepişteyanê sîyasîyan teberê qanûnî înfazî de verdeno. Wekîlanê HDPyî yê Wanî Muazzeze Orhan û Murat Sarisaçî vat hukmat bi hezaran kesî pê zanayîşî mîyanê lapanê merdgî de verdeno.
Murat Sarisaçî ard ziwan ke Wezîrê Edaletî Abdulhamî Gulî pare kerd ke tay tepişteyî vîrusê Korona ra merdî û vat: ''Rewşa zîndanan nika zaf birîsk a. Vera vîrusî zîndanan de tedbîr nêame girewtene, AKP wazeno nê prosesî seba xo sey firsendêk bixebitno. Pê qanûnê înfazî 80-90 hezar kesî do bêrê veradayene. Merdimê ke teberê qanûnî de yê mîyanê lapanê mergî de ameyî veradayene. Îqtîdar pê nê qanûnî hêzanê mîlîtarîstan û terefgîranê xo paweno. Tirkîya de rayaumûmîye ser o tedayêka pîle esta. AKP wazeno na rewşe xo rê sey firsendêk bixebitno û hem terefgîranê xo vera bido hem zî atmosferêkê winasênî bivirazo ke seke 'pê berpirsîyarîye têgêreno'. Keremê xo ra babeta zîndanan de ma pêro pê hîşyarî û berpirsîyarîye têbigêrê.''
Wekîle Muazzeze Orhan zî îfade kerd ke nêzdîyê 300 hezar tepişteyî û keyeyê înan pê hêvîyêka pîle pabeyê qanûnê înfazî bîyî la nêzdîbîyayîşê hukmatî ra no vurnayîş cewan nêdano hêvîyanê komelî. Muazzeze vat: ''Vîrusê Korona zaf les vila beno û cayo tewr birîsk zîndan o. ter tay 1300 tepişteyê nêweşî, kokimî û tepişteyê sîyasîyî teberê nê qanûnî de vera dîyenê. Zîndanê ke dezgehê îşkenceyî yê, nika zî mîyanê lapanê mergî û nêweşîya janî de vera dîyenê. Îqtîdaro ke cîyatîye, yewperestîye û dişmenîye de israr keno do berpirsîyarê mergê her merdimî/e bibo. AKPyî sey her wextî no krîz zî sey firsendêk dî û tay çîyî rayaumûmîye ra nimitî. Wezîfeyê ma pêroyînan o ke ganî ma na babete ser o hîşyar û berpirsîyar bibê.''
